सामूहिक, बड़ी व व्यापक किन्तु अमूर्त अवधारणाओं के प्रति भावनात्मक लगाव की इस अनुपस्थिति एवं अपेक्षाकृत छोटी, निजी व भौतिक वस्तुओं के प्रति इस प्रकार के लगाव से हमारे राष्ट्रीय, सामाजिक व पारिवारिक सोच के स्तर में भी गिरावट आ गई है। अब हम खंडित व आत्मकेन्द्रित ढंग से उपलब्धियों की कल्पना करते हैं किन्तु एक पूरे समूह की प्रगति के संबंध में नहीं सोच पाते। लोग अब देश से पहले राज्य, नगर से पहले घर और परिवार से पहले अपनी व्यक्तिगत खुशहाली के बारे में सोचते हैं। विश्वबन्धुत्व या मानवमात्र के कल्याण की हमारी एक प्रमुख सांस्कृतिक परम्परा से हम अब जैसे कटने लगे हैं।